የአዲስ አበባ መንገዶች ባለስልጣን በ4ነጥብ7 ቢሊየን ብር ሁለት መንገዶች መጀመሩን አስታወቀ
የአዲስ አበባ መንገዶች ባለስልጣን የከተማዋን የትራፊክ ፍሰት ለማሳለጥ በ4ነጥብ7 ቢሊየን ብር በጀት መንገዶች መጀመሩን አስታወቀ ፡፡የመንገዶች ባለስልጣን የኮሙኒኬሽን ጉዳዮች ዳይሬክቶሬት ዳይሬክተር አቶ ጥዑማይ ወለገብርኤል ዛሬ ለዋልታ እንደገለጸው፤ የከተማውን ማስተር ፕላኑ በጠበቀ ደረጃ  20 ነጥብ 6 ኪሎሜትር እና 40/60 እና 60 ሜትር ስፋት ያላቸው የቃሊቲ ቀለበት መንገድ አደባባይ ቱሉ ዲምቱ አደባባይ እና ከቃሊቲ ቀለበት መንገድ አደባባይ ቡልቡላ ቂሊንጦ አደባባይ የመንገድ ስራዎች ተጠቃሾች ናቸው ፡፡የግንባታው ስራው በ2009 ዓመት በጀት የወሰን ማስከበር ስራው በሚፈለገው መጠን በአቃቂ ክፍለ ከተማና በመሰረተ ልማት ዘርጊ ተቋማት ባለመከናወኑ የግንባታው ማስጀመሪያ ጊዜ ከታቀደው ጊዜ በላይ ለወራቶች ሊዘገይ መቻሉን አመልክቷል ፡፡ይህ በዓይነቱ ልዩ የሆነው ከቃሊቲ ቀለበት መንገድ አደባባይ በመነሳት ቱሉ በዲምቱ አደባባይ የሚደርሰው 11 ኪሎሜትር አንደኛው የመንገድ ፕሮጀክት 2ነጥብ 26 ቢሊየን ብር ወጪ የሚጠይቅ መሆኑን ጠቁሟል ፡፡ሌላው ከአደባባዩ ቡልቡላ ቂሊንጦ አደባባይ የሚደርሰው ፕሮጀክት ግንባታ 9ነጥብ6 ኪሎ ሜትር መንገድ እስከ 60 ሜትር ስፋት ያለው ሲሆን፤ 2ነጥብ 33 ቢሊየን ብር የሚፈጅ ይሆናል ብሏል ፡፡የመንገድ ፕሮጀክቶቹ በአዲስ አበባ መውጪያ ላይ ያለውን የትራፊክ መጨናነቅ ከማቃለሉም በሻገር በምስራቁ የሀገሪቱ ክፍል ያለውን የትራፊክ ፍሰት በመሳለጥ ረገድ ከፍተኛ ጠቀሜታ ሲሆን በቀጣይ 3 ዓመታት ተጠናቆ ለአገለግሎት ሊበቃ እንደሚችል ለማወቅ ተችሏል ፡፡